Mazirbe
Šis raksts ir par apdzīvotu vietu Kolkas pagastā. Par citām jēdziena Mazirbe nozīmēm skatīt nozīmju atdalīšanas lapu. Mazirbe (lībiešu: Irē, Irāj, Piški Īra, vācu: Klein-Irben) ir ciems Talsu novada Kolkas pagastā, Baltijas jūras (Irbes šauruma) krastā. Latvijas līvu kultūras centrs. Atrodas pie Mazirbes upes ietekas jūrā, ziemeļos no autoceļa P124 (Ventspils—Kolka) 22 km no pagasta centra Kolkas (attālums pa autoceļiem), 56,5 km no novada centra Talsiem un 174 km no Rīgas, ietilpst Slīteres nacionālā parka neitrālajā zonā. Daļa vēsturiskā Mazirbes ciema ap Mazirbes baznīcu mūsdienās ietilpst otrā Mazirbes ciemā, kas ietilpst Dundagas pagastā.